Dacă în alte orașe din România nu s-ar fi putut, am fi spus că măcar așa Ploieștiul are o scuză. Dar s-au putut face multe, cu bani europeni, cu fonduri proprii, cu aceeași legislație și în aceeași țară numită România. Astăzi, ploieștenilor le vom arăta ce a fost capabilă să facă Primăria Blaj pentru un orășel cu o populație de puțin peste 20.000 de locuitori, adică de aproape 10 ori mai puțin decât cea a Ploieștiului.
Începem prin a vă spune că ar fi fost posibil și la Ploiești un asemenea proiect, însă primarul Andrei Volosevici s-a opus, invocând presupuse interese imobiliare în Parcul Municipal, în cazul în care temporar ar fi cedat terenul Consiliului Județean, care se angajase să-l restituie Ploieștiului după finalizarea complexului sportiv.
Citește detaliile eșecului proiectului de la Ploiești în articolul: Investiții majore în Parcul Municipal Vest. Reacțiile cititorilor
Cert este că interesul politic al primarului a primat, Parcul Municipal Vest a rămas în aceeași stare deplorabilă, mult sub ceea ce ar putea să fie, iar Ploieștiul a rămas fără un complex sportiv la cele mai înalte standarde, așa cum ploieștenii ar avea nevoie și ar merita.
Cum a fost posibil în Blaj
Buget iniţial a fost de 6,5 milioane de euro, bani alocaţi, în cote egale, de către Consiliul Local Blaj şi Consiliul Judeţean Alba.
Sala, a cărei construcţie a debutat în 2018 şi ar fi trebuit să fie gata în 3 ani, a costat în final în jur de 12 milioane de euro şi a fost terminată în urmă cu câteva luni. Venise pandemia, lucrările au fost afectate de restricții, iar prețurile materialelor au crescut fabulos de mult.
Contractul cu firma italiană care a câştigat licitaţia a fost reziliat pentru „neîndeplinirea obligaţiilor contractuale”, iar după o pauză de aproximativ un an, lucrările au fost reluate de către o societate din Cluj.
Probabil că motivul pentru care multe dintre proiectele Ploieștiului au fost abandonate l-ați auzit și de la primarul Ploieștiului… preţurile la materiale de construcţii au crescut, astfel că era necesară reactualizarea bugetelor şi devizul aferent fiecărui proiect. Doar că, la Blaj s-a putut, în Ploiești nu.
Sala polivalentă din Blaj are o capacitate de 2000 de locuri, putând să găzduiască 10% din populația orașului.
Sala respectă toate standardele naţionale şi europene pentru competiţiile sportive de volei, handbal, baschet şi tenis.
Și pentru a înțelege mai bine ce înseamnă o asemenea facilitate pentru sportul local, trebuie să vă spunem că echipa feminină Volei Alba Blaj, a cucerit al şaptelea titlu naţional, având acum toate condițiile să facă performanță.
Ploieștiul rămâne cu un primar care după 4 ani se laudă cu o grădiniță al cărei proiect a fost demarat de fostul edil și cu un bulevard asfaltat deși nu era o prioritate, însă nefinalizat nici la 5 luni de la termenul limită din contract.